讀長門賦
作者：范浚
朝代：宋

paragraphs: 阿嬌負恃顔姝好，那知漢帝恩難保。
一朝秋水落芙蕖，幾歲長門閉春草。
自憐身世等前魚，舊寵全移衛子夫。
獨夜不眠香草枕，東箱斜月上金鋪。
曉驚永巷車音近，失喜疑君枉瑶軫。
臨風望幸立多時，却是輕雷聲隠隠。
年年織女會牽牛，百子池邊侍宴遊。
自從一落離宮後，無復穿針更上樓。
長記髫年聘時節，愛深金屋寧衰歇。
而今遽覺冷如冰，不解向人佯暖熱。
愁看空樹集珍禽，孔翠追飛鸞鳳吟。
顧步深嚬生悵望，伊誰一爲迴天心。
人言消渴臨邛客，天下工文專大冊。
黄金取酒奉文君，願悟君王賜顔色。
賦成果得大家憐，鳳觜煎膠續斷絃。
不似昭君離漢土，一生埋沒犬羊天。